বাংলাদেশ টেলিযোগাযোগ কোম্পানি লিমিটেড বিটিসিএলসহ সংশ্লিষ্ট গোটা খাতেই চলছে নজিরবিহীন অরাজকতা ও দুর্নীতি। ক্ষমতাসীন দলের প্রভাবশালী ব্যক্তি ও টেলিযোগাযোগ মন্ত্রণালয়ের কিছু অসাধু কর্মকর্তার কারণে এই খাত থেকে লোপাট হয়ে যাচ্ছে শত শত কোটি টাকা। বিটিসিএলের আন্তর্জাতিক কল রেকর্ড মুছে দিয়ে চলছে হরিলুট। অপ্রতিরোধ্য অবৈধ ভিওআইপির মাধ্যমে লুট হচ্ছে সরকারের রাজস্ব ও বৈদেশিক মুদ্রা। টেলিযোগাযোগ সংক্রান্ত বিভিন্ন লাইসেন্স দেয়াসহ অন্যান্য খাতেও চলছে বেশুমার অনিয়ম। প্রভাবশালী ব্যক্তিদের কারণে বাংলাদেশ টেলিযোগাযোগ নিয়ন্ত্রণ কমিশন (বিটিআরসি), বিটিসিএলসহ অন্যান্য প্রতিষ্ঠানের কর্মকর্তারাও কোণঠাসা হয়ে পড়েছেন। তারা বলছেন, এ ধরনের অরাজকতা চলতে থাকলে বিপুল পরিমাণ রাজস্ব ও বৈদেশিক মুদ্রা অর্জনকারী এই খাতটিও রুগ্ণ হয়ে পড়বে। তবে এসব অভিযোগ অস্বীকার করে টেলিযোগাযোগমন্ত্রী রাজিউদ্দিন আহমেদ রাজু বলেন, নিয়মনীতির মধ্যেই চলছে টেলিযোগাযোগ খাত। এই খাত থেকে সরকার বিপুল পরিমাণ রাজস্ব আদায় করছে।